કેટલાક લોકો આ ક્રિયા-વિધીને ધાર્મિક કે મેલી બાબતો સાથે જોડતા હોય છે. કોઈ તેને અંધશ્રદ્ધા કે માનસિક રોગ સાથે પણ જોડતા હોય છે. એક બાબત ખરી કે તે વિશે ઘણી અફવાઓ અને ગેરસમજણ પણ ફેલાવવામાં આવતી હોય છે. ખરેખર તો કકળાટ કે કજિયો કાઢવા માટેનો કોઈ ચોક્કસ દિવસ હોતો નથી. કોઈને જ્યારે પોતાનું વલણ કે ગેરસમજણ સમજાય ત્યારે તરત જ તેનો નિકાલ કરવો જરૂરી બને જ છે. આ પરંપરાને જો હકારાત્મક અભિગમ જોઈએ અને ધાર્મિક કે અંધશ્રદ્ધાથી વેગળી રાખીને જોઈએ તો તે એક શુભભાવના જ ધરાવે છે ને? તિરાડ પડેલી તાવડી કે હાંડલી નાખી જ દેવાની હોય ને? સંબંધોમાં પડેલ તિરાડ સંધાય નહીં પણ તેને જતી કરવાની અથવા નાંખી દેવાની અને નવેસરથી બધું ભૂલી સંબંધ આગળ વધારવાનો! તિરાડ હોય એટલે ” રણકો ” કે ઉમળકો ન આવે તે સંબંધો બોદા બની ગયા હોય છે અને તેમાં ફરી રણકો કે ઉમળકો લાવવો હોય તો? જૂનું નાખી દેવું પડે ને? તળેલાં વડા પણ દર્શાવે છે કે તળાઈ ગયા પછી પણ હું સ્વાદિષ્ટ છું ને? તમારા સંબંધો જો કકળી ગયા હોય કે તળાઈ ગયા હોય તો તેને સ્વાદિષ્ટ બનાવો ને ભલા!મૂંગા જવું અને આવવું એ પણ સૂચક છે કારણે મોટાભાગે કકળાટમાં જીભ જ કારણભૂત હોય છે!